**În trecere**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

treceam pe aici și geamul acesta deschis

clipea atrăgător

promițător

căutam senzații noi sufocate sub cenușa circumvoluțiunilor

măcar Sapho a deschis un drum

chiar dacă atunci au ostracizat-o

m-am uitat la geamul acesta spart

ca un vitraliu blamat dintr-o biserică veche

un Esenin uitat încă o așteaptă pe Sneghina

sau ea pe el

deși satul nu mai este demult

deși totul în jur miroase a trecut

zgâriam geamul cețos și se configurau umbre

pe suprafața concavă deschisă ca o gură gata să mă înghită

eternul feminin se ascundea în încăperea saturată

de fum

de trovanții răbdători care așteaptă la masă

sorbind apa vieții din palmele uscate ale Evei

lângă soba lacomă poetul rupe furios foile

cei doisprezece țipă după Ultimul

la Ultimul

aud pași ușori în spatele meu și nu privesc

noaptea e aliatul în care totul e posibil

necunoscuta din colț așteaptă ofranda oferită frumuseții trecătoare

penajul sobru se mișcă la fiecare respirație

la fel cu ea

inspir

expir

inima de piatră se sparge în cuvinte casabile

și totul se scrie

se uită

se pierde

doar geamul acesta crăpat clipește

zâmbește

filozofic

adina v.

24.09.2019